## Les Arts proposa una nova incursió en l’univers de Wagner amb ‘L’holandés errant’

*** James Gaffigan dirigix la seua última òpera com a titular de Les Arts, que es presenta en un monumental muntatge del director Willy Decker
* Destacades veus wagnerianes conformen el repartiment amb Nicholas Brownlee, Elisabet Strid, Franz-Josef Selig i Stanislas de Barbeyrac**

El Palau de les Arts Reina Sofia proposa una nova incursió en l’univers de Richard Wagner amb *Der fliegende Holländer* (*L’holandés errant*), la primera obra mestra del compositor que es representarà del 2 al 14 de març en la sala Principal.

El director artístic de Les Arts, Jesús Iglesias Noriega, ha presentat este dimarts este títol davant els mitjans de comunicació juntament amb el seu director musical, James Gaffigan, i el director d’escena de la reposició, Stefan Heinrichs.

“Les Arts continua en 2025 amb la seua aposta per un dels seus compositors fetitxe: Richard Wagner. Després de l’estrena de ‘L’anell sense paraules’, de la mà de Gustavo Gimeno, és el moment d’introduir una altra obra inèdita en el repertori del teatre *L’holandés errant*, el seu primer gran èxit i l’única de les seues òperes primerenques que es representa en el Festival de Bayreuth, en la qual Wagner traça ja les línies del seu revolucionari estil musical”, ha assenyalat.

Les Arts estrena l’aplaudida producció de Willy Decker, amb escenografia i vestuari de Wolfgang Gussmann, i il·luminació de Hans Tölstede. El director alemany, un dels grans noms de l’escena europea, ja ha rebut l’aplaudiment de Les Arts per la seua *Traviata* o *Peter Grimes*. La proposta, caracteritzada pels seus decorats monumentals alhora que minimalistes i per un magistral disseny de llums, aprofundix en el drama psicològic de l’obra.

Després de les seues aplaudides funcions de *Tristan und Isolde* en 2023, James Gaffigan dirigix amb *L’holandés errant* la seua última òpera com a director musical de Les Arts. El mestre novaiorqués es troba immers en els últims assajos amb els cossos estables de Les Arts, el Cor de la Generalitat i l’Orquestra de la Comunitat Valenciana, juntament amb el Cor de la Comunitat de Madrid i un repartiment de destacades veus del repertori wagnerià.

El baríton estatunidenc Nicholas Brownlee (l’holandés) i la soprano sueca Elisabet Strid (Senta), dos de les jóvens estreles amb més projecció en el repertori alemany, encapçalen l’elenc de *L’holandés errant*.

Nicholas Brownlee s’ha convertit en el baix-baríton de referència per a l’obra de Richard Wagner. Cantant habitual de les òperes de Baviera, Frankfurt i Viena, al seu debut en 2024 en Bayreuth, s’unix la seua flamant presentació com a Wotan en *L’anell del Nibelung* a Munic amb Vladimir Jurowski i en l’Opéra de París amb Pablo Heras-Casado.

Elisabet Strid desenrotlla una intensa carrera en el circuit europeu, en el qual destaca per les seues interpretacions de Wagner i Strauss. L’artista sueca, que recentment va causar sensació per la seua Senta en el Covent Garden, tornarà al coliseu londinenc per a encarnar Brünnhilde en la seua nova producció de *L’anell del Nibelung* amb Antonio Pappano.

Franz-Josef Selig (Daland) és un dels grans baixos wagnerians del moment. Amb compromisos a Munic, Nova York, Milà, París, Viena, Bayreuth, Salzburg i Aix-en-Provence, ha treballat amb Christian Thielemann, Simon Rattle, Marek Janowski, Zubin Mehta, Semyon Bychkov, Riccardo Muti, Yannick Nézet-Séguin, Antonio Pappano, Philippe Jordan o Daniel Harding.

Des del seu debut en el Festival d’Aix -en-Provence amb *Die Zauberflöte*, Stanislas de Barbeyrac (Erik) ha protagonitzat una ascendent carrera internacional, amb treballs en les principals places operístiques: Covent Garden, Metropolitan, Bayerische Staatsoper, Dutch National Opera i les òperes de París, i Viena, així com en els festivals d’Aix -en-Provence i Salzburg.

El tenor granadí Moisés Marín, antic alumne del Centre de Perfeccionament de Les Arts, en el paper de Steuermann (Timoner) i la soprano holandesa Eva Kroon (Mary) completen el repartiment.

*L’holandés errant* és una producció del Teatro Regi di Torino, original de l’Opéra National de París. Les Arts ha programat cinc representacions de l’obra els dies 2, 5, 8, 11 i 14 de març.

**L’holandés errant**

Richard Wagner s’inspira en l’obra de Heinrich Heine *Memòries del senyor de Schnabelewopski* per a escriure el llibret de *L’holandés errant*, la història d’un capità holandés condemnat a navegar eternament en el seu vaixell fantasma, fins que l’amor fidel d’una dona trenque la maledicció. La redempció arribarà de la mà de Senta, la filla del marí noruec Daland, que sacrificarà la seua vida per a salvar l’‘holandés’.

Fecha: 25/02/2025